
Orvosi fűző esztétikai kialakítása

    Az orvosi fűző (korzett) olyan ortopédiai segédeszköz, amelyet egyedi méretvétel alapján készítenek gerincferdülésben szenvedő betegeknek. Ez a betegség jellemzően a serdülőkorú, 10-18 éves lányokat érinti. A gyógyászati segédeszközt 180°C fokon lágyuló, 5 milliméter vastag fehér polietilén lemezből készítik a gerinc elhajlás fokának megfelelő korrekcióhoz mérten. A formailag teljesen egyedire alakított fűzőn elhelyezkedő nyomáspontok és szabad felületek kialakításával, olyan térbeli forma keletkezik, melynek díszítése nehézséget jelent.
  TDK dolgozat a korzett, azaz orvosi fűző díszítésének újszerű lehetőségeit kutatja. A serdülőkorú lányoknál az esztétikai szempont nagyon fontos. Egy fűző akkor hatékony, ha a gerincferdülésben szenvedő beteg 23 órát viseli naponta. A gerinc görbületének és a viselő növekedésének figyelembevételével 2 év eltelte után készítenek új korzettet.
  A kutatási munkában olyan felület díszítési módszerek kikísérletezése a cél, amelyek esztétikusak, nincs egészségkárosító hatásuk, amorf térbeli formára kivitelezhetők, a korzett anyagán időt állóan megtapadnak és a korosztály elvárásainak megfelelnek.
  Az inspiráció egyrészt a mesebeli sárkányok pikkelye, mint az ellenségtől való védelem és magabiztosság szimbóluma. Másik oldalról a lovagok páncélja, hogy a sárkányokkal való harcban védelmezze a testüket. Maga a korzett is így lesz ambivalenssé, mivel a gerinc betegségét gyógyítja, ugyanakkor külső védelmet is ad a viselőjének.
  A mintázat festéke termochrom pigment, amely különböző hőmérsékleten különböző árnyalatokon színeződik el. Így állandóan más-más szintjei kerülnek előtérbe a pikkelyeknek és így teszik mozgalmassá a felületet. Olyan mintasor kidolgozás volt a fő cél, amely átvitt értelemben páncélnak ítéli a fűzőt és külső és belső védelmet nyújt. Ezzel a technikával és bevezetésével a köztudatba nagyon sok betegnek ad lehetőséget, hogy megszeresse a korzettet és állandó hordásra sarkallja. Nem válik unalmassá és így viselője bátran hordhatja a legkülönbözőbb élethelyzetekben is.
  Továbbiakban a TDK dolgozat célja a módszer részletesebb kidolgozása, sok fantázia és kibontásra váró ötlet rejlik még a témában.



